ITD แจ้งเหตุนั่งร้านถล่ม คนงานดับ 3 ราย ยันเยียวยาเต็มกำลัง
ITD แจงเหตุนั่งร้านถล่มในพื้นที่ก่อสร้างย่านพระราม 4 พบคนงานเสียชีวิต 3 ราย พร้อมยืนยันให้ความช่วยเหลือและเยียวยาครอบครัวผู้เสียชีวิตเต็มกำลัง
ITD แจงเหตุนั่งร้านถล่มในพื้นที่ก่อสร้างย่านพระราม 4 พบคนงานเสียชีวิต 3 ราย พร้อมยืนยันให้ความช่วยเหลือและเยียวยาครอบครัวผู้เสียชีวิตเต็มกำลัง
16 ก.พ. 2565

บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ได้ออกหนังสือชี้แจง กรณีมีอุบัติเหตุในพื้นที่ก่อสร้างในการดูแลรับผิดชอบของบริษัท บริเวณถนนพระราม 4 เขตคลองเตย เมื่อวันที่ 15 ก.พ. ที่ผ่านมา
โดยระบุว่า จากการตรวจสอบเบื้องต้นพบว่าเหตุการณ์ดังกล่าวเกิดขึ้นระหว่างขั้นตอนการเทคอนกรีต โดยบริษัทฯได้เคลื่อนย้ายคนงานที่กำลังปฏิบัติงานให้ได้รับความปลอดภัยโดยทันที
อย่างไรก็ตามมีรายงานว่า มีคนงานสูญหายจำนวน 3 คน บริษัทฯ จึงเร่งทำการค้นหาเพื่อให้ความช่วยเหลือโดยด่วน ต่อมาในช่วงเช้าของวันที่ 16 กุมภาพันธ์ 2565 ได้รับการยืนยันว่า คนงานที่สูญหายได้เสียชีวิตจำนวน 3 ราย
อย่างไรก็ตาม บริษัทฯขอแสดงความเสียใจเป็นอย่างสุดซึ้งกับเหตุการณ์ดังกล่าวโดยบริษัทยืนยันว่าจะดำเนินการให้ความช่วยเหลือดูแลและเยียวยาแก่ครอบครัวผู้สูญเสียอย่างเต็มกำลังและเร่งด่วนโดยทันที
โดยขณะนี้บริษัทฯได้ประสานความร่วมมือกับหน่วยงานที่เกี่ยวข้องเพื่อตรวจสอบข้อเท็จจริงและสาเหตุของอุบัติเหตุที่เกิดขึ้นแล้วรวมทั้งจะเร่งดำเนินการกำหนดแนวทางปฏิบัติเพิ่มเติมเพื่อความปลอดภัยในพื้นที่โดยเร่งด่วน